Artritis: Wie kry dit en is dit voorkombaar? - WelstandWelstand
Tuis / Advies / Artritis: Wie kry dit en is dit voorkombaar?
Artritis: Wie kry dit en is dit voorkombaar?
Donderdag | 29 November | 2018
Artritis beskryf gewoonlik enige gewrigspyn wat met inflammasie gepaard gaan, en kan rofweg in meer as 'n 100 verskillende toestande en siektes wat die gewrigte en omliggende dele affekteer, onderverdeel word. Dit is 'n baie algemene toestand wat meestal volwassenes oor die ouderdom van 65 affekteer. Dit kan egter by mense van alle ouderdomme voorkom.
Daar is nie enige spesifieke oorsaak van artritis nie, maar sekere faktore speel egter 'n rol speel in die aanvang van die toestand. Indien jy 'n besering in een van jou gewrigte opgedoen het, kan dit bydra tot die ontwikkeling van artritis later in jou lewe. Gene speel ook 'n rol. Sekere soorte artritis is geneties oorerflik, en kan die aftakeling van kraakbeen in die gewrigte versnel.
Ongesonde eetgewoontes wat baie vleis, vis en wyn insluit, kan jig veroorsaak. Jig kom meer by mans as vrouens voor, waar ander soorte artritis eintlik meer algemeen by vrouens voorkom. Sommige soorte artritis kan begin met 'n infeksie en dan in artritis oorgaan, terwyl ander soorte veroorsaak kan word deur immuniteitsprobleme.
Indien jy oorgewig is, word jou heupe, knieë en rug onder baie ekstra druk geplaas, as gevolg waarvan artritis kan ontwikkel. Beroepe waar jy baie moet buig en hurk, kan hul tol op jou knieë eis en beroepe waar jy heeldag sit, is ook nie goed vir jou gewrigte nie. Sorg dat jy gereeld opstaan en rondbeweeg. Werk wat behels dat jy voortdurend dieselfde beweging herhaal, kan ook op die lang duur artritis in daardie spesifieke gewrig laat ontwikkel.
Ongelukkig kan jy nie alle tipes artritis voorkom nie. Jy kan egter alles in jou vermoë doen om sommige soorte te voorkom en die oorerflike soorte se aanvang te vertraag.
Eet meer omega-3 vetsuurbevattende vis, aangesien hierdie vetsure inflammasie in die liggaam kan verminder.
Handhaaf 'n gesonde gewig. Jy sal nie net jou kanse om artritis te kry verminder nie, jy sal ook beter voel en allerhande ander soorte toestande en siektes kan vermy.
Oefening is belangrik om meer as een rede. Jy sal nie net gewig verloor wat dan druk op jou gewrigte sal verlig nie; jy sal ook die spiere rondom jou gewrigte versterk. Hierdie spiere sal dan jou gewrigte 'n ekstra laag van beskerming teen slytasie gee. Doen lae-impak aërobiese oefening soos swem of fietsry, werk met ligte gewigte, en doen ook weerstandsoefeninge. Moet ook nie vergeet om te strek en die spiere om jou gewrigte sodoende buigsaam te hou nie.
Wees goed vir jou liggaam en dink aan jou toekoms. Moenie onnodige stremming op jou gewrigte plaas nie, hulle moet nog lank vir jou werk.
Arthritis: https://www.arthritis.org/about-arthritis/understanding-arthritis/arthritis-prevention.php